Diari Oficial de la Generalitat Valenciana


Sumari del DOGV 9267, del 31-01-2022 (2022/590)

RESOLUCIÓ de 24 de gener de 2022, de la Direcció General de Modernització i Relacions amb l'Administració de Justícia, per la qual es convoca concurs específic de mèrits per a la provisió de llocs de treball en l'Institut de Medicina Legal i Ciències Forenses de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9267

Data del DOGV
:   31-01-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/590


Data del document
:   24-01-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * concurs administratiu

RESOLUCIÓ de 24 de gener de 2022, de la Direcció General de Modernització i Relacions amb l'Administració de Justícia, per la qual es convoca concurs específic de mèrits per a la provisió de llocs de treball en l'Institut de Medicina Legal i Ciències Forenses de València. [2022/590]  
Atesa la necessitat de cobrir reglamentàriament diverses places de direcció de servei en l'Institut de Medicina Legal i Ciències Forenses de València, de conformitat amb el que s'estableix en els articles 532 i 533 de la Llei orgànica 6/1985, d'1 de juliol, del poder judicial i en l'article 49 i següents del Reial decret 1451/2005, de 7 de desembre pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'administració de justícia.  
En virtut de les competències atribuïdes per l'article 9.2.a del Decret 172/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Justícia, Interior i Administració Pública, resolc:  
  
Convocar concurs específic de mèrits per a cobrir llocs de treball que es detallen en l'annex I, d'acord amb les següents bases:  
  
Primera. Normes generals  
Es convoquen per a la seua provisió, per concurs específic de mèrits, les places vacants que s'enumeren en l'annex I.  
El concurs es regirà per les presents bases i pel que es disposa en l'article 49 i següents del Reial decret 1451/2005, de 7 de desembre pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'administració de justícia.  
El barem de mèrits que figura en la base és el vigent de conformitat amb el que es disposa en l'article 49 de l'esmentat Reial decret 1451/2002, de 7 de desembre.  
  
Segona. Requisits de participació  
1. Podran prendre part en aquest concurs els/les metges forenses, qualsevol que siga l'àmbit territorial en què estiguen destinats, que complisquen les condicions generals i els requisits específics de formació que estiguen assenyalats per a cadascun dels serveis.  
2. No podran prendre part en aquest concurs:  
a) Les persones declarades suspeses en ferm, mentre dure la suspensió.  
b) Els metges i les metgesses forenses que es troben en situació d'excedència voluntària per interés particular, durant el període mínim obligatori de permanència en aquesta situació.  
c) Les persones sancionades amb trasllat forçós, fins que transcórreguen un o tres anys, per a destinació en la mateixa localitat en la qual es va imposar la sanció, si es tracta de falta greu o molt greu, respectivament.  
3. Acreditació dels requisits  
Els requisits hauran de complir-se l'últim dia de termini legal de presentació de sol·licituds i mantindre's fins a la resolució definitiva del concurs.  
  
Tercera. Sol·licituds  
1. Les persones que desitgen participar en el concurs hauran de presentar sol·licitud, a través del Registre Electrònic de la Generalitat Valenciana https://www.gva.es/va/inicio/procedimientos'id\_proc=22805, d'acord amb el que estableix l'article 14 de la Llei 39/2015, d'1 d'octubre, del procediment comú de les administracions públiques.  
2. Les sol·licituds es presentaran en el termini de deu dies hàbils següents al de la publicació simultània de la present convocatòria en el Boletín Oficial del Estado i el Diari Oficial de la Generalitat Valenciana. Si aquesta simultaneïtat no és possible, el termini es comptarà a partir de la data de la publicació en el Diari Oficial de la Generalitat Valenciana.  
3. Durant el termini de presentació de sol·licituds les persones concursants podran modificar la petició de places mitjançant una nova sol·licitud que anul·larà totalment l'anterior. Per a això, hauran de seguir els mateixos passos de la seua primera inscripció. Transcorregut el termini, ja no serà possible la modificació.  
4. Es prendrà com la data i hora d'entrada la marcada en l'encapçalament del missatge rebut i, en cas d'enviar successives instàncies, es considerarà vàlida la sol·licitud que tinga la data d'entrada dins del termini amb data posterior, i quedaria anul·lada, per tant, la sol·licitud que tinga la data d'entrada anterior.  
5. La consignació de dades falses en la instància o en la documentació aportada pels aspirants suposarà la pèrdua de plaça a més de les mesures legals que corresponga aplicar.  
6. El domicili que figure en les instàncies es considerarà el vàlid a l'efecte de notificació, i seran responsabilitat exclusiva del concursant els errors en la consignació d'aquest i la comunicació a la Direcció General de Modernització i Relacions amb l'Administració de Justícia.  
  
  
Quarta. Documentació  
Juntament amb la instància, els participants hauran d'annexar els documents acreditatius dels mèrits al·legats, que seran escanejats pels funcionaris concursants en un únic fitxer (totes les pàgines en un sol fitxer, no un fitxer per pàgina o document) i que titularan amb els seus cognoms, nom i NIF, tot això en lletres majúscules.  
  
Cinquena. Renúncia  
Podrà admetre's, en aquells casos ben justificats, la renúncia a la participació en el concurs tenint com a termini fins a l'últim dia de presentació d'al·legacions a la resolució provisional. Les renúncies hauran de ser presentades a través de l'adreça de Registre Electrònic de la Generalitat Valenciana que s'habilitarà a aquest efecte en el moment de la publicació d'aquesta resolució provisional, adjuntant, si escau, degudament escanejada la documentació justificativa que consideren oportuna per a acreditar la renúncia.  
  
Sisena. Fases i baremació del concurs.  
Els mèrits al·legats i acreditats es valoraran amb referència a la data de tancament del termini de presentació d'instàncies per la Comissió de Valoració establida en la base setena, la qual durant el procés de valoració podrà recaptar els aclariments o, si molt convé, la documentació addicional que s'estimen necessaris per a la comprovació dels mèrits al·legats.  
El concurs constarà de dues fases, amb una puntuació màxima entre totes dues de 100 punts:  
1. En la primera fase es valoraran, amb un màxim de 60 punts, els mèrits generals consistents en:  
1.a) Antiguitat com a funcionari o funcionària de carrera del cos nacional de metges forenses, amb un màxim de 37 punts, a raó de 2 punts per any complet de serveis en el cos. Els períodes inferiors a l'any es computaran proporcionalment a raó de 0,0055556 per dia, establint-se els mesos com de trenta dies.  
Aquest apartat s'acreditarà d'ofici mitjançant certificació emesa per l'òrgan de gestió de personal corresponent.  
1.b) Coneixement oral i escrit de valencià: únicament es valoraran els certificats expedits per la Junta Qualificadora de Coneixements de Valencià o títols homologats, segons l'Ordre de 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i validació d'altres títols i certificats. Quan s'acredite més d'un nivell, només es computarà el certificat de major nivell.  
A aquest efecte, es valorarà el coneixement de valencià i amb un màxim de 8 punts, en els termes següents:  
Certificat de grau superior o nivell C2: 8 punts  
Certificat de grau mitjà o nivell C1: 6 punts  
Certificat nivell B2 MECR: 5 punts  
Certificat de grau elemental o nivell B1: 4 punts  
Certificat de coneixements oral o nivell A2: 2 punts  
Certificat nivell A1 MECR: 1 punt  
1.c) Altres mèrits, fins a un màxim de 15 punts.  
1.c.1) Per activitats docents relacionades amb la medicina legal: màxim 2 punts, a raó de 0,2 punts per cada 10 hores d'impartició en qualsevol organisme, públic o privat, oficialment reconegut o homologat, així com en centres oficials de formació de personal funcionari i homologats.  
1.c.2) Assistència a congressos i publicacions relacionats amb la medicina legal, amb un màxim de 2 punts.  
Assistència a congressos nacionals: 0,1 punts cadascun.  
Assistència a congressos internacionals: 0,2 punts cadascun.  
Comunicacions i pòsters a congressos nacionals: 0,2 punts cadascuna.  
Comunicacions i pòsters a congressos internacionals: 0,3 punts cadascuna.  
Ponències a congressos nacionals: 0,4 punts cadascuna.  
Ponències a congressos internacionals: 0,5 punts cadascuna.  
Publicacions en revistes nacionals: 0,6 punts cadascuna.  
Publicacions en revistes internacionals: 0,7 punts cadascuna.  
Participació en llibres i monografies: 0,7 punts cadascuna.  
1.c.3) Per beques i participació en projectes d'investigació oficials en matèries relacionades amb la medicina legal i altres activitats relacionades (tribunals, tutories, direccions de curs, coordinació, etc.), màxim 2 punts.  
1.c.4) Mèrits acadèmics en matèria de medicina forense no relacionats màxim 8 punts  
- Per cada especialitat mèdica: 2 punts.  
- Títol de Doctorat en Medicina: 2 punts  
- Altres títols de llicenciatura o grau: màxim 2 punts  
1.c.5) Coneixement d'idioma estranger anglés o idioma oficial de l'àmbit de la Comunitat Europea, amb el màxim d'1 punt.  
Es valoraran únicament aquells títols que consten en el Quadre d'Equivalències d'exàmens oficials del Marc Europeu de Referència per a les Llengües:  
Coneixements de nivell B1 o B2: 0,50 punts  
Coneixements de nivell C1 o C2: 1 punt  
No es valoraran els coneixements de nivell bàsic o elemental.  
  
2. En la segona fase es valoraran, amb un màxim de 40 punts, aptituds concretes segons el següent barem:  
2.a) Per formació específica, activitats docents i publicacions en les matèries o disciplines relacionades amb les funcions pròpies del lloc: fins a 10 punts.  
La formació en toxicologia, genètica i/o biologia (Direcció de Servei de Laboratori), la formació en psiquiatria, valoració del dany cerebral, traumatologia, medicina interna i/o neurologia (Direcció de Servei de Clínica) i la formació en gestió d'arxius i documentació (Direcció de Servei d'Ordenació) a raó de 0,2 punts per cada 10 hores de formació rebuda. En aquest apartat només es valoraran els cursos de Formació o Màsters si han sigut convocats i organitzats per la universitat, instituts o escoles oficials o altres entitats, sempre que hagueren sigut homologats per una administració pública.  
Les activitats docents relacionades amb la formació específica a dalt referenciada per a cadascun dels serveis es valoraran a raó de 0,3 punts per cada 10 hores d'impartició en qualsevol organisme, públic o privat, oficialment reconegut o homologat, així com en centres oficials de formació de personal funcionari i homologats.  
Les publicacions relacionades amb la formació específica indicada més amunt per a cadascun dels serveis es valoraran segons l'escala de l'apartat 1.c.2), que s'incrementarà en 0,1 punts més cadascuna.  
2.b) Per l'acompliment en institucions públiques de llocs de similar categoria al convocat i relacionats amb la formació específica a dalt referenciada per a cadascun dels serveis, a raó de 2 punts per any fins a un màxim de 15 punts.  
2.c) Mèrits acadèmics que guarden relació amb el lloc convocat fins a un màxim de 5 punts:  
2.c.1 Especialitats en medicina que guarden relació amb el lloc convocat: especialitat en Medicina Legal i Ciències Forenses: 2 punts  
  
Per a la Direcció del Servei de Clínica. Especialitat en Psiquiatria, Neurologia, Medicina interna i Traumatologia: 2 punts  
2.c.2 Altres títols de llicenciatura o grau:  
Per a la Direcció de Servei de Laboratori: Química, Biologia molecular, Biologia i Criminologia: 1 punt  
Per a la Direcció de Servei de Clínica: Dret, Criminologia o equivalents: 1 punt.  
Per a la Direcció de Servei d'Ordenació i Arxiu: Dret, ADE, Arxivista i Documentalista: 1 punt  
2.d) Memòria: fins a 10 punts.  
  
Setena. Comissió de Valoració  
L'avaluació dels mèrits correspondrà a una Comissió de Valoració que serà nomenada per la Direcció General de Modernització i Relacions amb l'Administració de Justícia i integrada per:  
Un funcionari o una funcionària de la Generalitat destinat en la Direcció General de Modernització i Relacions amb l'Administració de Justícia i pertanyent al grup A-1 que exercirà les funcions de Presidència.  
Tres metges forenses designats per la Direcció General de Modernització i Relacions amb l'Administració de Justícia, i exerciran un/a d'ells/es les funcions de Secretaria.  
Tres metges forenses designats per les organitzacions sindicals més representatives.  
La Comissió de Valoració suplent tindrà la mateixa composició que la Comissió de Valoració titular i els seus integrants actuaran en absència dels seus corresponents en la Comissió de Valoració titular.  
La Comissió de Valoració podrà sol·licitar de la Direcció General de Modernització i Relacions amb l'Administració de Justícia la designació d'especialistes que, en qualitat d'assessors, actuaran amb veu però sense vot.  
En la seua composició s'atendrà la paritat de dones i homes establida en la Llei 9/2003, de 2 d'abril, de la Generalitat, per a la igualtat entre dones i homes.  
Així mateix, la Comissió ha de garantir el compliment de la mesura 5.4 del I Pla d'igualtat de l'Administració de Justícia en la Comunitat Valenciana que disposa que «Totes les persones que ocupen llocs relacionats amb la gestió de personal o comissions de valoració, hauran d'acreditar i/o realitzar cursos específics en matèria d'igualtat d'oportunitats i aplicació de la perspectiva de gènere».  
La Comissió de Valoració tindrà la consideració d'òrgan col·legiat de l'Administració i, com a tal, estarà sotmesa a les normes contingudes en la Llei 40/2015, d'1 d'octubre de règim jurídic del sector públic i els seus integrants estaran sotmesos a les causes d'abstenció i recusació establides en la mencionada llei.  
  
Huitena. Adjudicació de llocs  
1. La Comissió de Valoració proposarà per al lloc de treball oferit en el present concurs el candidat que, reunint els requisits exigits, haja obtingut la major puntuació, sumats els resultats finals de les dues fases. En cas d'empat en la puntuació s'acudirà per a dirimir-ho a la major antiguitat en el cos.  
2. La Comissió de Valoració redactarà la proposta del candidat amb expressió de les puntuacions obtingudes en cada fase.  
3. Aquesta proposta serà exposada en la pàgina web de la Direcció General de Modernització i Relacions amb l'Administració de Justícia. Contra aquesta proposta les persones interessades podran formular al·legacions en el termini de deu dies hàbils comptats a partir del dia al de la seua publicació. Les al·legacions es presentaran a través de l'adreça de Registre Electrònic de la Generalitat Valenciana que s'habilitarà en el moment de l'exposició de la proposta en la dita pàgina web de la Generalitat Valenciana.  
4. La Comissió de Valoració resoldrà les al·legacions que es presenten en relació amb l'aplicació del barem de mèrits i redactarà proposta de resolució que elevarà a la Direcció General de Modernització i Relacions amb l'Administració de Justícia per a la seua resolució definitiva.  
  
  
Novena. Caràcter de les destinacions adjudicades  
1. La destinació adjudicada serà irrenunciable. No obstant això, el/la metge forense que haguera obtingut destí en aquest concurs específic podrà renunciar si, abans de finalitzar el termini de presa de possessió, haguera obtingut una altra destinació mitjançant convocatòria pública, i en aquest cas la persona interessada estarà obligada a comunicar-ho a l'òrgan convocant. En cas d'incomplir aquesta obligació, el funcionari o la funcionària haurà de prendre possessió en el primer de les destinacions adjudicades, segons el que es disposa en l'article 53 del Reglament d'ingrés, provisió de llocs de treball i promoció professional del personal funcionari al servei de l'administració de justícia.  
2. El trasllat que es derive de la resolució del present concurs tindrà la consideració de voluntari als efectes establits en el Reial decret 462/2002, de 24 de maig, sobre indemnitzacions per raó del servei i en conseqüència, no generaran dret a l'abonament d'indemnitzacions per cap concepte.  
3. De conformitat amb el que es disposa en l'article 54 del Reglament d'ingrés, provisió de llocs de treball i promoció professional, els qui siguen titulars d'un lloc singularitzat podran renunciar a aquest mitjançant sol·licitud raonada, en la qual faran constar els motius professionals o personals per a tal renúncia i sempre que hagen exercit aquest lloc almenys durant un any. Els efectes de la renúncia són els establits en l'apartat segon de l'article 54 del Reglament.  
  
  
Desena. Resolució del concurs  
1. El present concurs serà resolt per la Direcció General de Modernització i Relacions amb l'Administració de Justícia en el termini de tres mesos, comptats des de l'endemà de la finalització del termini de presentació de sol·licituds.  
2. La Resolució expressarà el lloc d'origen de la persona a qui se li adjudique destinació i la seua localitat, la seua situació administrativa, si aquesta és diferent a la del servei actiu, i el lloc adjudicat.  
  
Onzena. Recursos  
Contra la present resolució, que exhaureix la via administrativa, podrà interposar-se un recurs contenciós administratiu davant els jutjats contenciosos administratius de València en un termini de dos mesos comptats des de l'endemà de la publicació en el Diari Oficial de la Generalitat Valenciana, conforme amb el que es disposa en els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició del recurs potestatiu de reposició, davant la Direcció General de Modernització i Relacions amb l'Administració de Justícia, en el termini d'un mes comptat a partir de l'endemà de la publicació en el Diari Oficial de la Generalitat Valenciana, conforme amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 24 de gener de 2022.- La directora general de Modernització i Relacions amb l'Administració de Justícia: Àngels Bixquert Sanz.  
  
  
  
ANNEX I  
  
Lloc de treball: 3105 (300125)  
Denominació: Prefectura de Servei de Laboratori  
Centre de Treball: Institut de Medicina Legal i Ciències Forenses de València  
Localitat: València  
Requisits: Funcionari de Carrera del Cos de Metges forenses en actiu.   
Formació Específica: En laboratori forense  
Forma de Provisió: Concurs específic de mèrits  
Funcions: Organització i supervisió del treball dins del Servei. Atendre i distribuir entre les seccions dependents del Servei les sol·licituds per a la realització de les anàlisis biològiques, de valoració mediambiental quimicotoxicològiques i de genètica i criminalística sol·licitades a l'Institut de Medicina Legal i Ciències Forenses de València, i les que requerisquen els altres instituts de la comunitat autònoma, sense perjudici de la realització de les funcions establides en l'article 3 del Reglament orgànic del Cos Nacional de Mèdics Forenses, aprovat per Reial decret 296/1996, de 23 de febrer, i dels torns de guàrdies i de la resta de les funcions i instruccions que se li assigne dins de l'àmbit territorial de l'Institut.   
  
Lloc de treball: 3103 (303065)  
Denominació: Prefectura de Servei Clínica Medicoforense  
Centre de Treball: Institut de Medicina Legal i Ciències Forenses de València  
Localitat: València  
Requisits: Funcionari de carrera del Cos de Metges forenses en actiu   
  
Formació Específica: En matèries clíniques de la medicina forense  
Forma de Provisió: Concurs específic de mèrits  
Funcions: Organització i supervisió del treball dins del Servei. Atendre i distribuir entre les seccions dependents del Servei les sol·licituds de peritatge medicolegal, i en particular qüestions relacionades amb valoració del dany corporal, control periòdic de lesionats, assistència a detinguts i psiquiatria forense, sense perjudici de la realització de les funcions establides en l'article 3 del Reglament orgànic del Cos Nacional de Metges Forenses, aprovat per Reial decret 296/1996, de 23 de febrer, i dels torns de guàrdies i de la resta de les funcions i instruccions que se li assigne dins de l'àmbit territorial de l'Institut.   
  
  
Lloc de treball: 3146 (304741)  
Denominació: Prefectura de Servei d'Ordenació i Arxiu  
Centre de Treball: Institut de Medicina Legal i Ciències Forenses de València  
Localitat: València  
Requisits: Funcionari de carrera del Cos de Metges forenses en actiu   
  
Formació Específica: En ordenació i arxiu  
Forma de Provisió: Concurs específic de mèrits  
  
Funcions: Organització i supervisió del treball dins del Servei. Arxiu, custòdia i recuperació d'aquelles dades, documents, mostres, resultats o qualsevol tipus d'informació inherent a les proves pericials generades en la resta dels serveis de l'Institut de Medicina Legal i Ciències Forenses de València, d'acord amb les directrius establides en el consell de direcció relatives a aquests aspectes i dels torns de guàrdia, i la resta de funcions i instruccions que se li assigne dins de l'àmbit territorial de l'Institut.